Zaj zraꞌ bal-la benneꞌ griego caꞌ ládujla benneꞌ caꞌ belezrine̱ꞌ Jerusalén chee̱ xulucáꞌana szrene̱ꞌ Dios lu laní naꞌ.
Benneꞌ caní belezrine̱ꞌ lau Felipe,
benneꞌ Betsaida chee̱ ga nababa Galilea,
ne naque̱ꞌ Jesús tuze,
naꞌ gulataꞌ xuene̱ꞌ le̱ꞌ,
dxelenné̱ꞌ:
―Benneꞌ,
dxaca lázrentuꞌ leꞌentuꞌ Jesús.
Felipe guxíaje̱ꞌ xeaje̱zre̱ꞌ Andrés caní,
naꞌ xjaca dxupe̱ꞌ xeajlegue̱zre̱ꞌ Jesús caꞌ.
Nadxa Jesús guzre̱ꞌ benneꞌ dxupa caꞌ:
―Ba bzrin zra xegáꞌana szrenaꞌ nedaꞌ,
Benneꞌ Gulje̱ꞌ Bénneache.
Da li dxapaꞌ leꞌe,
tu binne zruaꞌ xtila wegáꞌana na tuze na che quebe xexruj na lu xu,
ne gacu na xu.
Che gacu na xu,
naꞌ gunna na lina.
Caní dxal-laꞌ gaca chiaꞌ nedaꞌ.
Benneꞌ dxeꞌe̱ gunne xue gapa chiꞌe̱ xel-laꞌ nabán chee̱ꞌ gunitie̱ꞌ na.
Bénneaꞌ dxuzúe̱ꞌ chaláꞌala xel-laꞌ nabán chee̱ꞌ lu xe̱zr la xu nigá,
gapa chiꞌe̱ na,
ne zruéꞌene̱ꞌ xel-laꞌ nabán da zeajlí canna.
Che nu benneꞌ dxaca lazre̱ꞌ gune̱ꞌ zrin chiaꞌ,
dxal-laꞌ gaque̱ꞌ nedaꞌ tuze,
naꞌ gátete̱ze suaꞌ nedaꞌ,
naꞌ súaqueze benneꞌ dxune̱ꞌ zrin chiaꞌ.
Che nu benneꞌ dxune̱ꞌ zrin chiaꞌ,
Xraꞌ gape̱ꞌ le̱ꞌ ba láꞌana.
Gunná Jesús:
―Naꞌa sté̱bele̱ꞌe̱ zuaꞌ.
¿Bizra nniaꞌ?
¿Nniaꞌ:
Xrae,
bselá nedaꞌ lu da dxal-laꞌ gaca chiaꞌ naꞌa?
Belájquezaꞌ chee̱ gaca chiaꞌ da caní.
Xrae,
bcaꞌana szren lauꞌ.
Nadxa ben tu chiꞌi benneꞌ dxenné̱ꞌ xabáa:
―Ba bcaꞌana szrenaꞌ na,
ne gucáꞌana szrenaꞌ na xetú.
Benneꞌ caꞌ zre̱ꞌe̱ naꞌ dxelenne̱ꞌ gulenné̱ꞌ guziuꞌ gunné̱.
Xebal-le̱ꞌ gulenné̱ꞌ:
―Tu gubáz chee̱ xabáa bchálajle̱ne̱ꞌ Le̱ꞌ.
Nadxa Jesús guzre̱ꞌ benneꞌ caꞌ:
―Quegá gunné̱ chiꞌe̱ naꞌ ne̱ chiaꞌ nedaꞌ.
Gunné̱ na ne̱ chee̱le leꞌe.
Naꞌa ba bzrin zra guchiꞌa Dios chee̱ bénneache zre̱ꞌe̱ xe̱zr la xu nigá,
naꞌ naꞌa cueaj Dios chaláꞌala da xriwe̱ꞌ,
da naꞌ dxenná bea na lu xe̱zr la xu nigá,
chee̱ québedxa nna bea na.
Gate xelechise̱ꞌ nedaꞌ lu xe̱zr la xu nigá le̱ꞌe̱ xaga béguaj,
naꞌ nedaꞌ nniaꞌ xúgute̱ bénneache chee̱ xelaque̱ꞌ nedaꞌ tuze.
Gate gunné̱ꞌ caní,
bleꞌe Jesús ca gatie̱ꞌ.
Nadxa benneꞌ zan caꞌ gulé̱ꞌe̱ Jesús:
―Netuꞌ bénentuꞌ ca da naxúaj na lu xiche chee̱ da nadxixruj bea na da dxenná na waca bánqueze Cristo chadía chacanna.
¿Bizr chee̱ naꞌ dxennáuꞌ Benneꞌ Gulje̱ꞌ Bénneache xelechise̱ꞌ Le̱ꞌ?
¿Nuzra naꞌ Benneꞌ Gulje̱ꞌ Bénneache?
Nadxa Jesús guzre̱ꞌ benneꞌ caꞌ:
―Xetú chíꞌidauze xel-laꞌ naxaníꞌ sua na ládujla leꞌe.
Le ta naꞌa dxácate̱ ne zua xel-laꞌ naxaníꞌ nen leꞌe,
chee̱ quebe xrínnele,
laweꞌ da benneꞌ dxedé̱ꞌ lu da chul-la quebe nézene̱ꞌ ga zéaje̱ꞌ.
Le cheajlé̱ chee̱ xel-laꞌ naxaníꞌ da nacaꞌ nedaꞌ dxácate̱ zua xel-laꞌ naxaníꞌ nen leꞌe,
chee̱ gácale tuze xel-laꞌ naxaníꞌ naꞌ.
Ca gudé gunná Jesús da nigá,
naꞌ bezé̱ꞌe̱ bcache cuine̱ꞌ lau benneꞌ caꞌ.